คราวนี้ขอเปิดตัวรีวิวร้านคาเฟ่น้องใหม่ล่าสุด ที่เพิ่งเปิดร้านได้เพียงไม่นานมานี่เองค่ะ ซึ่งมีสไตล์แหวกแนวไม่ซ้ำใครและยากที่จะมีใครเหมือนตรงที่คาเฟ่แห่งนี้จะมีน้องฟ็อกซ์ซึ่งเป็นสุนัขจิ้งจอกน่ารักๆมาคอยต้อนรับผู้ที่มาเยือนคาเฟ่แห่งนี้ นอกจากนี้ยังมีทั้งของหวานและเครื่องดื่มไว้คอยบริการเหล่าคนรักน้องฟ็อกซ์ด้วยค่ะ

บอกตามตรงว่าอ่านเจอรีวิวร้าน Little Zoo Cafe แห่งนี้ใน IG เป็นคาเฟ่ที่แปลกและแหวกแนวจริงๆ ปกติเราจะเห็นแต่พวกคาเฟ่น้องหมาน้องแมว แต่ที่นี้กลับนำเอาน้องฟ็อกซ์มาอยู่ในคาเฟ่แทน ก็เพราะความน่ารักของน้องฟ็อกซ์นี้แหละค่ะที่ทำให้คิดว่าต้องหาโอกาสมาคาเฟ่แห่งนี้ให้ได้ 
และด้วยความบังเอิญที่คราวนี้แวะมาหาอะไรทานแถวนี้อยู่พอดีเลยทำให้ได้เจอ ร้าน Little Zoo Cafe แห่งนี้ เลยเปลี่ยนใจจากร้านเดิมที่คิดไว้โดยพลันแล้วพุ่งตรงมาคาเฟ่แห่งนี้โดยไม่รีรอค่ะ

ร้าน Little Zoo Cafe แห่งนี้อบู่ในโครงการสุโขทัย 99 บนถนนบอนด์สตรีท เมืองทองธานี
เปิดให้บริการ ทุกวันอังคาร - วันอาทิตย์ เวลา 11.00 -  21.00 น. อย่าลืมนะคะว่าร้านปิดทุกวันจันทร์ค่ะ ไม่งั้นอดเจอน้องฟ็อกซ์แน่นอนค่ะ 

และหากใครอยากใกล้ชิดกับน้องฟ็อกซ์แบบนานๆแนะนำให้มาวันวันอังคาร - วันศุกร์นะคะ เพราะช่วงวันเสาร์และวันอาทิตย์คนจะมาเยอะมาก อาจจะดูวุ่นวายหน่อยค่ะ

โดยวันที่ไปถึงร้านเพิ่งจะเปิดพอดี เราเลยกลายเป็นลูกค้ากลุ่มแรกที่มาเช้านั้น บรรยากาศภายในร้านเลยยังไม่ค่อยวุ่นวายเท่าไรค่ะ น้องฟอกซ์ก็ยังหลับปุ๋ยกันทุกตัว ก่อนที่จะเข้าไปภายในร้านพวกเราจะต้องทำการล้างมือให้สะอาด และจะเปลี่ยนรองเท้าเป็นของที่ทางร้านเตรียมไว้ให้ค่ะ

ภายในร้านดูไม่ใหญ่มากนักแต่ก็สามารถจัดสรรพื้นที่ให้ออกมาได้ดูโล่งโปร่งสบายตา มีทั้งหมด 2 โซน คือ
- โซนชั้นล่างจะมีโต๊ะนั่งไม่กี่โต๊ะเพราะจะมีห้องที่น้องฟ็อกซ์แยกอีกต่างหากค่ะ 
- โซนต่อมาเป็นชั้นลอยที่ต้องปีนขึ้นไปนั่ง อาจจะขึ้นลงลำบากหน่อยแต่ก็แลดูเป็นส่วนตัวดีค่ะ 
ส่วนโซนชั้น 2 ที่เป็นบันไดปูนเดินขึ้นไปนั้นยังไม่เปิดให้บริการในตอนนี้ คาดว่าอีกไม่นานหากกระแสตอบรับดีแบบนี้คงเปิดโซนนี้แน่นอนค่ะ

ซึ่งตอนนี้ในร้านจะมีน้องฟ็อกซ์อยู่หลักๆ 2 สายพันธุ์ คือ
- Fennec Fox เป็นจิ้งจอกทะเลทราย จุดเด่นจะอยู่ตรงหูที่มีลักษณะยาวและใหญ่มาก ลำดับตัวมีขนาดเล็กแลดูน่ารัก เป็นสายพันธุ์ที่มีขนาดเล็กที่สุดในโลก น้องฟ๊อกซ์สายพันธุ์นี้จะอยู่ในห้องตู้กระจก เราสามารถเข้าไปเล่นกับพวกน้องๆได้ค่ะ แต่เราจะต้องล้างมือด้วยแอลกอฮอล์อีกครั้งเพื่อฆ่าเชื้อก่อนเข้าไปเล่นกับน้องฟ็อกซ์ ซึ่งในห้องนี้จะมีทั้งหมด 5 ตัว นำโดยปีโป้ ลูกชาย ทิชชู่ อีก 2 ตัวจำชื่อไม่ได้ ตอนเข้าไปแรกๆน้องจะยังไม่ค่อยชินกับคนที่มาเล่นกับน้องสักเท่าไรค่ะจะพยายามขุดพื้นหนี พอเริ่มชินก็จะวิ่งเล่นไปมาน่ารักดีค่ะ

- Red Fox คือ เป็นจิ้งจอกตัวใหญ่ที่มีขนสีน้ำตาลแดง ปลายหูและขามีสีดำ ตัวนี้ชื่อ "ฮาชิ" จะไม่ได้อยู่ในห้องตู้กระจกแต่จะเดินอวดโฉมอยู่ในด้านนอกตรงโซนคาเฟ่ น่ารักดีค่ะแต่ต้องมีขนมมาคอยหลอกล่อหน่อยนะคะถึงจะให้ถูกเนื้อต้องตัว ถ้าน้องรำคาญมากๆก็จะเดินหนีขึ้นชั้นบนค่ะ

นอกจากนี้ยัง Meerkat ตัวอ้วนกลมจอมขี้บ่นที่คอยส่งเสียงพึมพำตลอดเวลา ชื่อ "ท่านลอร์ด" ชอบทำท่ายืนเวลาสงสัยด้วยท่าทางน่ารักดีค่ะ

หลังจากเล่นกับน้องๆเสร็จแล้วเราก็มาต่อด้วยของหวานกันเลยค่ะ ที่สั่งไปจะมีดังนี้
- Waffle (215฿) เป็นวาฟเฟิลแผ่นใหญ่ๆที่เสิร์ฟมาพร้อมไอศกรีมที่เราสามารถเลือกรสชาติได้เอง ซึ่งเลือกเป็นไอศกรีมรสช็อคโกแลตไป สามารถเพิ่มความหวานด้วยไซรัปที่เสิร์ฟแยกมาให้ต่างหากได้ค่ะ ตัววาฟเฟิลจะออกชิ้นหนาๆทั้งกรอบนอกและนุ่มในทานกับไอศกรีมช็อคโกแลตอร่อยดีค่ะ
- Blue Lemon Soda (125฿) เป็นอิตาเลี่ยนโซดาที่ขอเพิ่มความเปรี้ยวไป รสชาติที่ออกมาทั้งเปรี้ยวทั้งซ่าชื่นใจ ถูกใจดีค่ะ
- Iced Thai Tea (85฿) ชานมไทยรสชาติเข้มข้นหวานมันดีค่ะ 

นอกจากนี้จะมีน้องฟ็อกซ์ที่น่ารักๆให้ชมแล้วยังมีเครื่องดื่มและขนมไว้คอยบริการอีกด้วย อีกทั้งรสชาติก็ถือว่าอร่อยใช้ได้ ส่วนราคารู้สึกว่าจะค่อนข้างสูงพอสมควร แต่ก็ถือว่าคุ้มค่ากับเงินที่เสียไปเมื่อเห็นความน่ารักของน้องฟ็อกซ์เหล่านี้ เรื่องการบริการของพนักงานที่นี้ก็ค่อนข้างน่ารักค่ะคอยให้ความรู้เกี่ยวกับน้องฟ็อกซ์ด้วยสีหน้ายิ้มแย้ม ถือว่าได้ความรู้เกี่ยวกับน้องฟ็อกซ์มากเลยค่ะ ซึ่งใครที่ชอบคาเฟ่แนวนี้ไม่ควรพลาด แนะนำให้ลองแวะมากันดูนะคะ 

แอบกระซิบหน่อยค่ะว่าช่วงวันเสาร์และวันอาทิตย์คนจะค่อนข้างเยอะ หากมาวันอังคาร - วันศุกร์ คุณอาจได้ใกล้ชิดกับน้องฟ็อกซ์มากกว่านี้ก็ได้ค่ะ